Nizozemski poduzetnik sa splitskom adresom, Jan de Jong (35), dosta je odvažan tip. Kako drugačije predstaviti čovjeka koji se s 22 godine doselio u Hrvatsku da bi pokrenuo biznis?

- Prije toga nikada nisam posjetio Hrvatsku, nisam dolazio ovdje čak niti na odmor. Studirao sam marketing na Sveučilištu Leiden u Nizozemskoj, tijekom kojega sam imao studentski posao. Radio sam u jednom call centru, tvrtka se zove M+ group, a kod njih sam počeo kao agent sa sedamnaest godina. U osamnaestoj, bio sam supervizor 200 agenata. Kada sam napunio devetnaest, postao sam šef čitavog call centra - počinje svoju priču De Jong, na što odmah komentiramo da se radi o, barem za hrvatske prilike, nevjerojatno brzom usponu u hijerarhiji kompanije, piše Jutarnji list.

Najbolje se snašao

- Istina. Ali treba naglasiti da je u to vrijeme i kompanija rasla prilično brzo. Kada sam se zaposlio kod njih kao agent, bilo nas je šesnaest. Dvije godine poslije, kompanija je zapošljavala više od dvije stotine ljudi. Kako sam došao među prvima, procijenili su da ću se upravo ja najbolje snaći na rukovodećoj poziciji - prisjeća se De Jong pa nastavlja o svom odlasku u Hrvatsku.

- Kada sam napunio 21 godinu, prišao sam svom šefu, a treba istaknuti da se radilo o Hrvatu Mati Božiću, te sam ga upitao bi li bio zainteresiran da ja odem napisati svoj diplomski rad u Hrvatsku te tako istražim tržište, a zatim da proširimo biznis i otvorimo call centar u Hrvatskoj. Oduvijek sam bio poduzetničkog duha, dolazim iz takve familije - pojašnjava Nizozemac pa dodaje da je Božić pristao na plan. I De Jong se uskoro našao u Splitu, jer je M+ grupa upravo tamo imala sestrinsku kompaniju koja mu je bila minimalna tehnička i logistička podrška kakvu je trebao u tom trenutku, piše Jutarnji list.

Stigao je u Split i našao se u situaciji u kojoj nikoga ne poznaje, a namjerava stvoriti biznis iz nule.

Ne vraćam se

- Prvo sam istražio s kim bismo mogli raditi ako otvorimo call centar u Splitu. Tko su potencijalni klijenti? Nisam imao pojma ni o čemu. Nisam znao koje su vaše najveće banke, telekomunikacijske kompanije ili osiguravajuće tvrtke. Svi su mislili da ću provesti ovdje godinu dana, napisati diplomski rad i istražiti tržište, ali da se neću zadržati dulje od toga. Na kraju je ispalo da sam ostao punih 13 godina, a moje dvije kompanije danas uspješno posluju u Hrvatskoj i drugim susjednim zemljama.

Ne mislim se vraćati u Nizozemsku - nastavlja De Jong koji je uskoro nakon dolaska u Split postao ravnopravni biznis partner sa spomenutim Božićem, koji je financijski podržao otvaranje splitske podružnice kompanije. Godina je 2008., De Jong je već godinu dana u Splitu, a filijala kompanije je već uhodana i call centar biznis raste rapidno. Zaposleno je 35 ljudi, a Nizozemac sa svojim centrom servisira najveće telekomunikacijske kompanije u državi.

- Zvuči kao da je to bilo lagano ostvariti, ali vjeruj, bio je to jedan bumpy ride. Tvrtka je rasla brzo, cash flow je rastao, klijenti su dolazili, a ja sam bio odgovoran i trebao paziti na sve. Uskoro smo došli na sedamdeset zaposlenih, a ja sam napokon prihvatio činjenicu da je kod vas u Hrvatskoj sve centralizirano, da su svi klijenti u Zagrebu te sam tada odlučio preseliti urede u taj grad, tako da budem bliže svemu - komentira poduzetnik koji je do 2016. godine imao 400 zaposlenih agenata u zagrebačkom call centru.

Tada je odlučio prodati svoj share kompanije no, ne zavarajte se, to nije bila jedina koju je pokrenuo otkako se doselio u Hrvatsku. Godine 2010., s poslovnim partnerom Borisom Turkićem, pokrenuo je full service digitalno-marketinšku agenciju Younited, koja danas posluje od Zagreba do Beograda, upravo kao i njihova kompanija za e-mail i mobilni marketing, Webpower Adria, koja servisira renomirane kompanije u regiji s uslugom i platformom za slanje newslettera.

- Kad sam prodao svoj dio call centar kompanije, osjećao sam kako napokon imam slobodu izgraditi svoj život kako hoću. Sagradio sam prekrasnu kuću blizu Splita, gdje danas živim sa suprugom, Hrvaticom, a imamo četvero djece. Nju sam upoznao brzo nakon što sam prvi put stigao u Split, preko jednog zajedničkog prijatelja - prisjeća se De Jong koji danas živi na relaciji Split - Zagreb.

Tri dana, kaže, provodi u Zagrebu gdje sastanči s klijentima, djelatnicima i poslovnim partnerima, a četiri dana je u Splitu s familijom gdje, kaže, nadoknađuje vrijeme s djecom u igri i posjetima prirodi. Često je na cesti i, naravno, ima mišljenje o hrvatskim vozačima i prometu.

- Čini mi se da se situacija popravila i da su ljudi postali pristojniji u prometu, a možda sam se samo ja navikao. U Nizozemskoj je situacija drugačija, tamo su svi pristojni u prometu, svi te propuštaju da prođeš ili im se uguraš u traku. U Hrvatskoj se svi gurkaju, jači su, ne puštaju te. S druge strane, vi ste tako dobri domaćini i topli ljudi. Nema šanse da odeš nekome u kućni posjet, a da pritom ne eksplodiraš od hrane. U Nizozemskoj su ljudi rezerviraniji - uspoređuje razlike između sjevernoeuropskog i mediteranskog ambijenta življenja De Jong pa se vraća na svoj radni dan kada odlazi u Zagreb, koji počinje vrlo rano da bi stigao na prve sastanke.

De Jong triput tjedno putuje iz Splita u Zagreb. Kaže da za razliku od pristojnih nizozemskih vozača kod nas vlada pravilo jačega. Ali isto tako Hrvati su otvoreniji i gostoljubljiviji od poslovično zatvorenih Nizozemaca



- Ustajem u četiri, otuširam se, slijede doručak i kava i oko pet sati krećem za Zagreb. U devet mogu biti na prvom sastanku. Utorak, srijedu i četvrtak obično provedem u Zagrebu i tada radim jako puno. Ponedjeljak, petak i vikend su family time - govori otac jednog sina i tri djevojčice. Najstariji je dječak, šest i pol godina, dok najmlađa djevojčica ima samo tri mjeseca. Pravi su mali poliglote, jer De Jong sa suprugom pred njima govori engleski, dok im se on obraća na nizozemskom, a ona na hrvatskom.

U kući De Jongovih kuha se, dakako, mnogo blitve, a Nizozemac kaže da uživa u mediteranskoj kuhinji. No, kako doživljava razlike u poslovanju u Nizozemskoj i Hrvatskoj?

- U Hrvatskoj je sve postavljeno više vertikalno, a direktor je jaka figura koja donosi odluke. U Nizozemskoj je sve postavljeno više ‘flat’, postoji više, recimo to tako, demokracije unutar kompanije i svačije mišljenje se uzima u obzir. Naravno, odluke se i dalje donose na vrhu, ali nizozemski direktori vole da radnici sudjeluju u procesu sa svojim mišljenjima - pojašnjava De Jong i dodaje da je on svoje kompanije u Hrvatskoj postavio po “nizozemskim principima”.

Najvažnije za uspjeh biznisa u Hrvatskoj, dodaje, jest povući prvi potez i donijeti nešto novo na tržište.

Sjajan život

- Istina je da u Hrvatskoj postoji mnogo mjesta za napredak, ali to također znači da postoji mnogo mjesta za biznis. Biti first mover je bitna stvar. Prateći trendove u zapadnoj Europi, možemo saznati što vrijedi pokušati ostvariti u Hrvatskoj. Jer, ako je prošlo vani, proći će i ovdje. Tako sam ja učinio s e-mail marketingom i postao prvi koji to radi u Hrvatskoj. Dok nije došao Webpower, e-mail marketing se mogao raditi samo preko konkurentske kompanije, no koja nema svoje urede u Hrvatskoj. Tu sam ja vidio šansu.

Volio bih da tako nastave i drugi poduzetnici i da toga ima još više. Želim vidjeti izvrsne kompanije ovdje, koje će zapošljavati izvrsne lokalne ljude, i zbog čega će društvo rasti. Naravno, želim i da jedan dan moja djeca ostanu ovdje, da pronađu prilike za dobar život i posao. Mislim da je to ostvarivo, iako uočavam trend da se ljudi sele odavde upravo u zemlje poput Nizozemske, Irske, Njemačke. No, možemo to preokrenuti i ja uvijek koristim priliku promovirati činjenicu da u Hrvatskoj život može biti sjajan. Sve što treba jest uložiti trud u pokretanje odličnih kompanija, koje će kreirati dobre prilike i poslovnu klimu za druge - završio je De Jong.